Lene Espersen (KF), 2008-03-26:
Der har vurderingen altså været, at den investering, der er, bestemt står mål med det resultat, man får ud af det.
Realiteten er jo den, at vi desværre oplever, at der kommer nye spændende teknologier til, der sådan set også er med til at gøre det billigere for forbrugerne f.eks. at telefonere.
Her tænker jeg på Skype og mange andre muligheder, der i dag er for forbrugerne.
Det, vi så skal have en sikkerhed for, er naturligvis, at forbryderne ikke, fordi der kommer ny teknologi, får nogle muligheder for at kommunikere med hinanden, hvor det er umuligt for politiet at følge med i, hvad der foregår i de kriminelle miljøer.
Derfor er det for mig at se helt og aldeles afgørende, at vi lovgivere sikrer, at når der kommer nye teknologier til, nye muligheder for at kommunikere med hinanden, skal politiet fortsat have de, om man så må sige, gammeldags muligheder for at aflytte, som man havde med fastnettelefonen, altså at de muligheder også skal være der fremover, herunder en mulighed for at se på, hvem der har været i kontakt med hinanden over et vist tidsforløb.
Hvor meget det koster hvert enkelt teleselskab, er jo i sidste ende en vurdering.
De startede med at sige flere milliarder kroner, så var det nogle få millioner kroner, men det korte af det lange er, at mange af oplysningerne er nogle, de i forvejen gemmer, for ellers kan de ikke lave regninger til deres kunder.
Så jeg synes ikke, man skal fokusere så meget på det økonomiske, men måske mere på det principielle.
Jeg vil sige til fru Hanne Agersnap, at det overlever jeg nok endda.
Man kunne sige, at bare det var så vel, at logningsbekendtgørelsen alene var 1 år gammel, men det er faktisk en meget, meget gammel sag.
Det var egentlig helt tilbage, i forbindelse med at vi vedtog den første rigtige antiterrorlovgivning i 2002, at det blev besluttet af et meget bredt flertal i Folketinget, at der var et behov for at logge flere oplysninger til brug for terrorbekæmpelse og i det hele taget kriminalitetsbekæmpelse.
Der blev brugt rigtig mange bestræbelser på at lytte til både telekommunikationsvirksomheder, erhvervsliv og andre, der var bekymrede over, om de nu blev pålagt for store byrder.
Så der gik en del år med at diskutere, hvad den bekendtgørelse overhovedet skulle indeholde.
Der skete så det efter ca. 3 år, at de øvrige EU-lande sådan set opdagede, at det var et utrolig vigtigt redskab for politiet at have at have en viden om, hvilke to computere der har været i forbindelse med hinanden, eller hvilke to mobiltelefoner der har talt med hinanden på et vist tidspunkt.
Vi valgte så at sige: Så laver vi ikke særskilt dansk lovgivning, så afventer vi, at der bliver truffet en beslutning om det i EU.
Og det gjorde vi, så det har faktisk været en sag, der har været undervejs meget længe.
Jeg synes, at logningsbekendtgørelsen og logningsreglerne er endt rigtig godt.
Der er mange misforståelser i pressen om det.
Nogle tror, det er hele telefonsamtaler eller mails, der bliver logget.
Det er det ikke.
Det er, hvilke to telefonnumre der har været i kontakt med hinanden, eller hvilke to IP-adresser, hvis man bliver i computersproget, der har talt med hinanden.
Der er ingen tvivl om, at det er et særdeles effektivt og meget nødvendigt redskab for politiet at have - både i forhold til efterforskningen af den almindelige alvorlige kriminalitet og i forhold til terrorbekæmpelsen.